Document ID: 32007R0103

REGULAMENTUL (CE) NR. 103/2007 AL COMISIEI
din 2 februarie 2007
privind prelungirea perioadei de tranziție menționate la articolul 53 alineatul (4) din Regulamentul (CE) nr. 1592/2002 al Parlamentului European și al Consiliului
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1592/2002 al Parlamentului European și al Consiliului din 15 iulie 2002 privind normele comune în domeniul aviației civile și instituirea unei Agenții europene de siguranță a aviației (1), , în special articolul 53 alineatul (4),
întrucât:
(1)
Articolul 53 alineatul (3) din Regulamentul (CE) nr. 1592/2002 stabilește că Agenția Europeană pentru Siguranța Aeriană (AESA) percepe taxe și onorarii, în special pentru eliberarea și prelungirea valabilității certificatelor, precum și pentru funcțiile aferente de supraveghere continuă. În conformitate cu articolul 48 alineatul (1) litera (b) din același regulament, aceste taxe sunt achitate de solicitanții și titularii de certificate eliberate, reînnoite sau modificate de agenție.
(2)
În conformitate cu articolul 53 alineatul (4), trebuie să existe un echilibru între cheltuielile suportate de agenție pe parcursul îndeplinirii atribuțiilor sale de certificare și veniturile totale rezultate din onorariile pe care aceasta le percepe. Cu toate acestea, dispozițiile aceluiași alineat autorizează, de asemenea, agenția să utilizeze contribuția financiară anuală primită din partea Comunității pentru a acoperi cheltuielile de certificare pe parcursul unei perioade de tranziție care se încheie la 31 decembrie 2006. Această perioadă se poate prelungi de către Comisie cu încă un an, în cazul în care este necesar.
(3)
Regulamentul (CE) nr. 488/2005 al Comisiei (2), care stabilește valoarea taxelor care urmează a fi percepute și modul de percepere a acestora, a intrat în vigoare la 1 iunie 2005. Începând cu această dată, agenția percepe taxe pentru îndeplinirea atribuțiilor sale de certificare. Cu toate acestea, veniturile provenite din aceste onorarii nu sunt încă suficiente pentru a acoperi în întregime cheltuielile de certificare suportate de agenție. Prin urmare, aceasta din urmă trebuie să aloce în continuare o parte din contribuția Comunității în scopul acoperirii acestor cheltuieli, în conformitate cu dispozițiile relevante prevăzute la articolul 53 alineatul (4).
(4)
Deși cheltuielile pentru certificare sunt acoperite din ce în ce mai mult de veniturile provenite din onorarii, crescând de la aproximativ 60 % în 2005 la 70 % în 2006, conform estimărilor, experiența arată că instituirea unui sistem eficient de finanțare prin onorarii necesită timp. În acest stadiu, nu este recomandabil să se garanteze atingerea unui echilibru în 2007 între aceste cheltuieli și venituri.
(5)
Pentru a evita un eventual deficit privind activitățile de certificare, susceptibil să împiedice agenția de la derularea activităților sale, este necesar să se recurgă la dispozițiile relevante ale articolului 53 alineatul (4) din Regulamentul (CE) nr. 1592/2002 privind prelungirea perioadei de tranziție, în decursul căreia o parte din contribuția Comunității poate fi folosită de către agenție pentru acoperirea cheltuielilor de certificare, în cazul în care acest lucru este necesar.
(6)
Măsurile prevăzute de prezentul regulament sunt conforme cu avizul comitetului instituit prin articolul 54 din Regulamentul (CE) nr. 1592/2002,
ADOPTĂ PREZENTUL REGULAMENT:
Articolul 1
Perioada de tranziție menționată la articolul 53 alineatul (4) din Regulamentul (CE) nr. 1592/2002 se prelungește până la 31 decembrie 2007.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 2 februarie 2007.

Labels: 3
8
4
15